text: Kioskejer stukket i halsen under røveri
  25 februar 2011 kl. 13.33
  Fire mænd fra Sri Lanka er blevet anholdt efter et voldsomt røveri i det centrale Vejle. Kioskejeren, der også er fra Sri Lanka, blev stukket i halsen.
  Politiet undersøger, om de fire anholdte gerningsmænd måske begik røveri i kiosken på Grejsdalsvej allerede sidste år. Her forsvandt tre mænd med et beløb fra kiosken. De to af røverne var med sikkerhed fra Sri Lanka.
  
  Stukket i halsen
  Kioskejeren gjorde modstand, da de fire landsmænd dukkede op her til morgen. Han blev stukket i halsen og på begge hænder, inden de fire stak af i en fransk bil. 
  Kioskejeren blev syet med nogle sting i halsen. Han har ikke været i livsfare - selv om stik i halsen altid er potentielt farlige, siger vicepolitiinspektør Carsten Thostrup, lokalpolitiet i Vejle, til TV SYD.
  
  Vendte tilbage til gerningsstedet
  De fire røvere forsvandt ud ad Grejsdalsvej. Men tilsyneladende har de ikke kunnet finde vej og er vendt tilbage.
  Og da den franske bil kort efter kom tilbage til krydset ved Gormsgade, kunne et vidne udpege den - og politiet anholdt de fire mænd.
  Den ene er bosiddende i Frankrig, men de tre andre er uden bopæl i øjeblikket. 
  Alle fire fremstilles i grundlovsforhør i Kolding lørdag kl. 8.30.
  